IQ48

**IQ48** — беларускі музычны гурт зь Менску.

## Гісторыя
Гурт IQ48 утварыўся ў 2000 годзе. Першапачаткова калектыў складаўся з двух вакалістаў, якія чыталі рэп пад жывы акампанэмэнт гітары і драм-машынкі, а ў 2002 годзе гурт абзавёўся бубначом, басыстам і саксафаністам. Зьмянілася і музыка калектыву: IQ48 зайгралі мілягучную сумесь року, гіп-гопу, ска і фанку. Стылістычнымі рамкамі гурт сябе не абмяжоўвае і па гэты дзень, прапаведуючы поўную волю творчасьці. Прыблізна ў гэты жа пэрыяд нарадзіўся і знакаміты слоган калектыву «IQ48 — здаровыя лосі!». Адначасова з гэтым гурт прынцыпова і канчаткова перайшоў на беларускую мову выкананьня песень. У новым амплюа IQ48 сталі пераможцам рок-фэсту «Басовішча-2003» (Польшча), паклаўшы пачатак сваім штогадовым выступам на гэтым фэсьце. У 2008 годзе IQ48 выступалі на «Басовішчы» ўжо ў якасьці хэдлайнэраў.

У пэрыяд 2003—2004 гадоў гурт нечакана пакідаюць саксафаніст Іван Зуеў і другі вакаліст Фрэйд (псэўданім Паўла Зыгмантовіча), які акрамя вакальнай нагрузкі яшчэ і пісаў тэксты. Музыкі вырашылі не шукаць Фрэйду замену, і адзіным вакалістам застаўся Аляксандар Ракавец, месца ж саксафаніста заняў Дзяніс Дзеравенка (ex- Meduza).

У 2004 годзе гурт IQ48 перамог ў конкурсе на лепшы гімн чэмпіёна Беларусі па футболе — каманды «Шахцёр» (Салігорск). У гэтым жа годзе гімн быў запісаны і выкананы на ўшаноўваньні чэмпіёнскага клюбу.

У 2005 годзе кампаніяй West Records быў выдадзены дэбютны альбом IQ48 пад назвай «Вар'яты». Плытка была адзначаная крытыкамі як адна зь лепшых у беларускай альтэрнатыўнай музыцы таго часу, а такія песьні, як «Таполі», «Выйсьце» і «Карыда» разыйшліся па масе складанак-кампіляцый і гіт-парадаў. Ужо тады слухачамі быў адзначаны своеасаблівы гумар калектыва ў спалучэньні з уменьнем памеркаваць аб надзённым. Па выніках сэзону 2005—2006 гадоў кампазыцыя «Выйсьце» з альбома «Вар’яты» заняла 2-е месца ў конкурсе на званьне «песьня году» беларускага інтэрнэт-парталу «Тузін Гітоў».

Пэрыяд з 2005 па 2006 год гурт правёў, удзельнічаючы ў розных музычных фэстах як у Беларусі, так і за мяжой (Польшча, Украіна, Прыбалтыка). У 2006 годзе ў Польшчы быў зьняты кліп на песьню «Сьвятло ў цемры», які трапіў ў ратацыю на польскім тэлебачаньні. 15 верасьня 2006 году гурт IQ48 выступіў разам з гуртом Zet у клюбе «Юла». У 2007 годзе зьявіўся кліп на песьню «Карыда» (вытворчасьць польскай TV Working Studios). Улетку таго ж году на фэстывалі Be2gether гурт IQ48 выступіў на адной сцэне з сусьветнымі зоркамі: Morcheeba, Bloodhound Gang і Therapy. Увесну 2008 году ў рамках беларуска-польскага фэсту Салідарныя зь Беларусьсю гурт выступіў перад 15 тысячамі гледачоў, атрымаўшы захопленыя водгукі ў польскай прэсе і на тэлебачаньні. Той жа весной быў зьняты яшчэ адзін відэакліп на песьню «Гэй, наперад!», пасьля чаго гурт ў Менску прыступіў да запісу свайго другога альбому. Праца ў студыі перамяжоўвалася ўдзелам у канцэрце лепшых рок-калектываў Беларусі на ўкраінскім фэсьце Be Free, а таксама ў горадзе Гуляйполе разам з гуртамі «Бумбокс» і Zdob Si Zdub, чым заслужыла любоў і ўкраінскіх слухачоў.

Другі альбом IQ48 атрымаў назву «Героі!» паводле адной зь песень плыткі і быў выдадзены кампаніяй WEST-RECORDS. Рэліз адбыўся 17 лістапада 2008 году, а 12 сьнежня ў адным з найбуйнейшых менскіх клюбаў прайшла яго прэзэнтацыя. Канцэрт трансьляваўся інтэрнэт-радыёстанцыяй NETradio у сусьветнай сетцы, што дазволіла слухаць яго ў любой кропцы плянэты. Альбом IQ48 «Героі!» па выніках продажаў WEST-RECORDS увайшоў у пяцёрку лепшых.

Гурт актыўна працуе адначасова над дзьвюма канцэртнымі праграмамі.

У 2009 годзе з гурту сышоў саксафаніст Дзяніс Дзеравенка, замест саксафону ў гурце цяпер гучыць другая гітара, на якой грае Павал Яноўскі. Таксама ў сувязі зь пераездам у Польшчу ўвесну з гурту сышоў Кастусь Калесьнікаў. У сеціве зьявілася аб’ява, што ў гурт патрабуецца бас-гітарыст, на якую адгукнуўся Юры Жухараў. Літаральна за тры дні ён падняў рэпертуар IQ48, прайшоў праслухоўваньне і зь верасьня 2009 году пачаў граць у гурце. Зь ім гурт выступіў 20 лістапада 2009 на 10-годзьдзі гурту :B:N:. 9 чэрвеня 2009 году гурт выступіў у супольным канцэрце разам з Band A, Vinsent, Rahis у клюбе «Графіці».

У 2009 годзе на студыі Паўла Яноўскага «Таксафон» гурт запісаў акустычную праграму, запрасіўшы Ўладзіслава Плюшчава (Крамбамбуля) падыграць на бас-гітары. У лістападзе 2009 году IQ48 прапанавалі ў сеціве акустычны альбом «Зрабі сам. Акустыка» ў аўдыё ды відэа-вэрсіях. Кліп на песьню «Карыда» атрымаў 2-ю прэмію ў «Кліп-марафоне 2009».

У красавіку 2010 году гурт разам з «NETradio» выпускае новы самотнік «Просты хлопец», у які ўвайшлі дзьве новыя песьні «Просты хлопец» і «Я памёр», у запісу якіх прымаў удзел Юры Жухараў. У траўні 2010 году яго выключылі са складу гурту. На ягонае месца прыйшоў былы ўдзельнік «Крамбамбулі» Уладзіслаў Плюшчаў. 27 чэрвеня 2010 году на канале «СТВ» было паказанае тэлевізійнае шоў «Зорны рынг», у якім прымаў удзел гурт IQ48. Запіс шоў адбываўся яшчэ ўвесну. IQ48 змагаліся за глядацкія сымпатыі з Аляксандрай Гайдук.

У лістападзе 2011 году выйшаў новы альбом гурту IQ48 — HMR. Таксама чакаўся відэаальбом «HMR Live» у 2012 годзе.

19 красавіка 2012 году павінен быў адбыцца сумесны канцэрт гуртоў IQ48 ды :B:N:, але ў апошні момант выступ IQ48 быў адменены.

У 2013 IQ48 прыняў удзел у трыбьюце Neuro Dubel.

## Дыскаграфія

### Альбомы
* *[[Сорок восемь попугаев]]* (дэма, 2001)
* *[[Вар'яты]]* (2005)
* *[[Героі!]]* (2008)
* *[[Зрабі сам. Акустыка]]* (2009)
* *[[HMR]]* (2011)
* *Трымай свой час* (2016)

### Сынглы
* *[[Просты хлопец]]* (сынгл, 2010)
* *Зброя* (2016)

### Удзел у складанках
* *[[Hardcoreманія: чаду!]]* (2002) — «Мой клён»
* *[[Viza Незалежнай Рэспублікі Мроя]]* (2003) — «Кумба»
* *[[Наша музыка 1]]* (2003) — «Таполі»
* *[[Прэм’ер Тузін 2005]]* (2005) — «Выйсьце», «Карыда»
* *[[Дыхаць!]]* (2006) — «Сьвятло ў цемры»
* *[[Прэм’ер Тузін 2006]]* (2006) — «Сьвятло ў цемры»
* *[[Песьні свабоды-3]]* (2007) — «Схаванае сэрца»
* *[[Басовішча XVII]]* (2007) — «Схаванае сэрца»
* *[[Прэм’ер Тузін 2007]]* (2008) — «Схаванае сэрца»
* *[[НезалежныЯ]]* (2008) — «Гэй, наперад!»
* *[[Басовішча XVIII]]* (2008) — «Марсіяне»
* *[[Дзень студэнта (складанка)|Дзень студэнта]]* (2009) — «Дзеўкі каліну ламалі» (feat. «Джамбібум»)
**[[Budzma The Best Rock / Budzma The Best Rock/New]]* (2009) — «Vyjście»

## Удзельнікі
* Аляксандар Ракавец: сьпеў
* Яўген «Бузза» Бузоўскі: гітара
* Антон Мацулевіч: бубны (ад 2001)
* Павал Яноўскі: гітара (ад 2009)
* Уладзіслаў Плюшчаў: бас-гітара (ад 2010)

### Былыя ўдзельнікі
* Кастусь Калесьнікаў: бас-гітара (да 2009)
* Павал «Фрэйд» Зыгмантовіч: сьпеў, тэксты (да 2004)
* Іван Зуеў: саксафон (2001—2004)
* Дзяніс Дзеравенка: саксафон (2004—2009)
* Юра Жухараў: бас-гітара (верасень 2009 — травень 2010)

## Літаратура
* 
## Крыніцы

## Вонкавыя спасылкі
* Афіцыйны сайт гурта
* IQ48 на Басовішчы-2008
* IQ48 на Басовішчы-2007
* Мір. Май. IQ48: «здаровыя лосі» пішуць новы альбом
* IQ48 на фэстывалі Be2gether
* КУЛЬТурныя людзі: Саша Ракавец з IQ48


Катэгорыя:Беларускія гіп-гоп-выканаўцы